SA vat hande met VSA om stropery te bekamp(Argieffoto ter illustrasie: Unsplash) Suid-Afrika en die Verenigde State van Amerika gaan ŉ taakspan saamstel om die onwettige handel in wild die hoof te bied. Janet Yellen, hoof van die Amerikaanse tesourie, het die aankondiging gemaak tydens ŉ besoek aan ŉ wildtuin noord van Pretoria. Dit vorm deel van haar toer deur Afrika wat daarop gemik is om ŉ nuwe “wedersyds voordelige” ekonomiese strategie en bande met lande in Afrika te smee, wat deur Rusland en China geteiken word. Suid-Afrika loop erg onder onwettige wildhandel – veral die stropery van renosters – deur. “Om wildbevolkings teen verdere stropery te beskerm en die gepaardgaande onwettige handel te bekamp, moet ons die ‘geldspoor’ op dieselfde manier as met ander ernstige misdade volg,” het Yellen gesê. “Dit sluit in die identifisering en beslaglegging van die opbrengs wat uit die onwettige wildhandel verkry word.” Die taakspan sal help om inligtingsdeling tussen eenhede vir finansiële intelligensie te verbeter om sodoende wetstoepassingsagentskappe in die twee lande te ondersteun, het sy gesê. Suid-Afrika is die tuiste van byna 80 persent van die wêreld se renosters. In dieselfde asem is dit egter ook ŉ brandpunt vir renosterstropery, aangedryf deur die aanvraag uit Asië, waar renosterhorings gebruik word om tradisionele medisyne te maak. In die Krugerwildtuin het die renosterbevolking die afgelope dekade en ŉ half drasties afgeneem weens stropery. Perlemoene, ietermago’s en olifante word ook deur stropers geteiken.